मनुष्य की पहचान उसकी परोपकारिता, दया-भाव, क्षमा, उत्तम शिक्षा आदि के आधार पर होनी चाहिए। जिस मनुष्य में इन गुणों की जितनी अधिकता हो, वह उतना ही उँचा कहलाया जाना चाहिए। इस गुण आधारित पहचान में जाति का कोई नामोनिशान होना ही नहीं चाहिए। यदि कोई व्यक्ति उच्च जाति में जन्म लेकर मूर्ख और अनपढ़ रह जाता है और दूसरा छोटी जाति में जन्म लेकर प्रकाण्ड पंडित बन जाता है तो आप स्वयं निर्णय करें कि उँचा कौन हुआ? इस बात को ऐसे भी समझा जा सकता है कि किसी पिता के दो बालकों में जो बच्चा माँ-बाप का आज्ञाकारी और अनुकूल कार्य करने वाला होता है, वह अधिक प्रिय होता है, जबकि बात-बात पर माता-पिता की अवहेलना करने वाला उतना प्रिय नहीं होता। अब यहाँ दोनों बच्चे एक ही खून और एक ही जाति के होते हुए भी उँचे और नीचे आचरण वाले हैं। अब बताइये कि हमारा जीवन कर्म प्रधान है या जाति प्रधान।